Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (annetun komission delegoidun asetuksen (EU) 2019/33 17 artiklan 2 ja 3 kohta)

(2020/C 37/04)

Tämä tiedonanto julkaistaan annetun komission delegoidun asetuksen (EU) 2019/33 (1) (EU) 2019/33 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Muscadet”

PDO-FR-A0497-AM01

Tiedonannon päivämäärä: 8. marraskuuta 2019

HYVÄKSYTYN MUUTOKSEN KUVAUS JA PERUSTELUT

1. Toimitukselliset korjaukset

Tuote-eritelmän 1 luvun II kohdan 2 alakohdassa ilmaisu ”maininta” korvataan ilmaisulla ”maininnat” ja ilmaisu ”tämä maininta” korvataan ilmaisulla ”nämä maininnat”.

Muutoksen tarkoituksen on korjata muotoiluvirhe.

Tämä muutos ei vaikuta yhtenäiseen asiakirjaan.

2. Maantieteellinen alue

Viinitarhaa on pyritty rajamaan alueille, joilla laadukas viininviljely on säilynyt, ja tämän johdosta maantieteellisen alueen ”Muscadet” tarkistuksen tarkoituksena on poistaa luettelosta seitsemän kuntaa (Bouguenais, Frossay, Mésanger, Rezé, Le Pellerin, Touvois ja Varades) ja seitsemän kunnan osaa (Gétigné, Legé, Ligné, Vieillevigne, Villeneuve-en-Retz, Cugand ja Saint Hilaire-de-Loulay).

Lisäksi on tehty toimituksellisia muutoksia: Hallinnollisia yksiköitä koskevassa luettelossa otetaan huomioon kuntaliitokset ja muut hallintoalueiden muutokset, jotka on toteutettu tuote-eritelmän hyväksymisen jälkeen. Oikeusvarmuuden takaamiseksi luettelossa otetaan huomioon voimassa oleva virallinen geokoodi, jonka Ranskan tilasto- ja taloustutkimusinstituutti (INSEE) päivittää vuosittain.

Yhtenäisen asiakirjan maantieteellistä aluetta sekä yhteyttä alkuperään koskevaa kohtaa muutetaan vastaavasti.

3. Rajattu viljelyalue

Tuote-eritelmän 1 luvun IV kohdan 2 alakohdassa ilmaisun ”19. toukokuuta 2011” jälkeen lisätään ilmaisu ”ja 20. kesäkuuta 2018”.

Tämän muutoksen tavoitteena on lisätä päivämäärä, jona kansallinen toimivaltainen viranomainen hyväksyi maantieteellisellä tuotantoalueella sijaitsevan rajatun viljelyalueen muutoksen. Viljelyalueen rajaamisella tarkoitetaan asianomaisen suojatun alkuperänimityksen tuotantoon soveltuvien viljelylohkojen määrittämistä maantieteellisellä tuotantoalueella.

Tämä muutos ei vaikuta yhtenäiseen asiakirjaan.

4. Välittömässä läheisyydessä sijaitseva alue

Kuntaliitoksen ja maantieteellisen alueen tarkistuksen vuoksi välittömässä läheisyydessä sijaitseva alue on päivitetty. Tietyt maantieteellisen alueen kunnat kuuluvat vastedes välittömässä läheisyydessä sijaitsevaan alueeseen. Muutos ei vaikuta alkuperänimityksen viiniyttämisalueeseen.

Yhtenäisen asiakirjan lisäedellytyksiä koskevaa kohtaa muutetaan vastaavasti.

5. Viinitarhan hoitaminen

Tuote-eritelmän VI kohdan 1 alakohdan b alakohdassa

— ilmaisu ”silmujen enimmäismäärä leikkaussääntöjä varten” korvataan ilmaisulla ”14”.

— Tuote-eritelmän VI kohdan 1 alakohdan c alakohdassa

— ilmaisun ”Köynnösrivien välinen etäisyys” jälkeen lisätään seuraava teksti: ”kun tämä etäisyys on enintään 1,50 metriä”.

— ilmaisu ”kun lehdistön korkeus on mitattu” korvataan ilmaisulla ”lehdistön korkeus mitataan”.

Nämä muutokset tehdään sallittuun satoon tehdyn muutoksen vuoksi.

Tämä muutos ei vaikuta yhtenäiseen asiakirjaan.

6. Viljelylohkon enimmäistuotos

Viljelylohkon enimmäistuotos korotetaan 12 tonniksi hehtaarilta.

Viljelylohkon enimmäistuotosta muutetaan alkuperänimityksen enimmäistuotoksen muutoksen vuoksi.

Tämä muutos ei vaikuta yhtenäiseen asiakirjaan.

7. Tuotos

Alkuperänimityksen tuotos nostetaan 70 hehtolitraan hehtaarilla ja enimmäistuotos 83 hehtolitraan hehtaarilla.

Tuotosta ja enimmäistuotosta nostetaan sen vuoksi, että viineistä on etsitty tioliaromeja ja tuoreita aromeja. Tarkoituksena on ollut tuoda voimakkaammin esiin Muscadet-viinien historialliset erityisominaisuudet. Lisäksi viljelyalueen tarkistuksessa huomattiin, että ainoastaan suojatun alkuperänimityksen ”Muscadet” saaneiden tuotteiden viljelyyn tarkoitetut alueet ovat hedelmällisempiä.

Yhtenäisen asiakirjan tuotosta koskevaa kohtaa muutetaan vastaavasti.

8. Lämpökäsittely

Viinin lämpökäsittelyä yli 40 °C:ssa koskeva kielto poistetaan. Muutoksen tarkoituksena on tarjota toimijoille kaikki tekniset mahdollisuudet hoitaa vaikeiden satovuosien seurauksia, kuten homeista ja maanläheistä makua (goût moisi-terreux), joka on aistinvarainen poikkeama. Rypälemehun lämmittämistä koskeva tekniikka (thermovinification) ei ohenna viiniä niin häiritsevästi kuin viinin valmistukseen tarkoitettujen hiilten käyttö.

Yhtenäisen asiakirjan erityisiä viininvalmistusmenetelmiä koskevaa kohtaa muutetaan vastaavasti.

9. Sakan erottaminen

Tuote-eritelmän IX kohdan c alakohtaan lisätään, että hieno sakka erotetaan viinistä viimeistään 31. heinäkuuta sadonkorjuuta seuraavana vuonna.

Jos viineihin halutaan raikkautta, viinien kypsyttämistä sakan päällä koskeva aika on rajallinen.

Yhtenäisen asiakirjan erityisiä viininvalmistusmenetelmiä sekä yhteyttä alkuperään koskevaa kohtaa muutetaan vastaavasti.

10. Viinien liikkuminen

Poistetaan 1 luvun IX kohdan 4 alakohdan b alakohta, joka koskee päivämäärää, jolloin viini lasketaan liikkeelle valtuutettujen varastonpitäjien välillä.

Tämä muutos ei vaikuta yhtenäiseen asiakirjaan.

11. Siirtymätoimenpide

Tuote-eritelmän XII kohdan 2 alakohtaan lisätään seuraava virke: ”Siirtymätoimenpiteenä, myös vuoden 2019 sadon osalta, viini voidaan kypsyttää sakan päällä myös 31. heinäkuuta sadonkorjuuta seuraavana vuonna ja tämän päivämäärän jälkeen.”.

Tämä muutos ei vaikuta yhtenäiseen asiakirjaan.

12. Ilmoitusvelvollisuudet

Hakemusta koskevaa ilmoituksen määräaikaa (15. joulukuuta) siirretään siten, että se on 31. joulukuuta.

Myös tuote-eritelmän II luvun I kohdan 2 ja 3 alakohtaa muutetaan.

Nämä muutokset eivät vaikuta yhtenäiseen asiakirjaan.

13. Rekisteri

Tietojen säilyttämisen osalta tehdään toimituksellisia muutoksia.

— Tuote-eritelmän II luvun II kohdan 2 alakohdan — b alakohdassa ilmaukset ”hakemusta koskevan ilmoituksen tekemistä koskevan määräajan kuluessa” ja ”ja rypälemehun hapokkuus” poistetaan — c alakohdassa sana ”asiakirja” korvataan sanalla ”rekisteri” — d alakohdassa sana ”asiakirja” korvataan sanalla ”rekisteri” ja ilmaisu ”tai saattamalla pullottamattomia suojatun alkuperänimityksen saaneita viinejä kulutusta varten,” poistetaan.

Lisäksi lisätään velvollisuus merkitä viinikellariin rekisteriin päivämäärä, jolloin hieno sakka erotetaan viinistä.

Tämä muutos ei vaikuta yhtenäiseen asiakirjaan.

14. Tärkeimmät tarkastettavat kohdat

Tuote-eritelmän 3 luku on tarkistettu ja Nantesin aluetta koskevien tuote-eritelmien tärkeimmät tarkastettavat kohdat saatettu johdonmukaisiksi.

Tämä muutos ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

”Muscadet”

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Viinit ovat valkoisia, kuivia ja hiilihapottomia.

Viinien ominaisuudet ovat seuraavat:

— Luonnollinen alkoholipitoisuus on vähintään 9,5 til.-%.

— Käymiskykyisten sokereiden (glukoosi ja fruktoosi) pitoisuus enintään 5 g/l.

— Haihtuvien happojen pitoisuus enintään 10 mEq/l.

— Kokonaisalkoholipitoisuus väkevöinnin jälkeen 12 %.

— Kokonaishappopitoisuus 61–112 mEq/l niiden viinien osalta, joiden käymiskykyisten sokereiden (glukoosin ja fruktoosin) pitoisuus on 3–5 g/l.

Viinien kokonaisrikkidioksidipitoisuus ja kokonaishappopitoisuus niiden viinien osalta, joiden käymiskykyisten sokereiden (glukoosin ja fruktoosin) pitoisuus on alle 3 g/l, ja todellinen kokonaisalkoholipitoisuus ovat unionin sääntelyssä asetettujen raja-arvojen mukaisia. Viinit ovat valkoisia, kuivia ja hiilihapottomia.

Viinien aromit ovat herkkiä, useimmiten hedelmäisiä tai kukkaisia. Maut ovat tasapainossa ja yleisesti ottaen raikkaita.

Yleiset analyyttiset ominaisuudet Kokonaisalkoholipitoisuus enintään (til.-%) Todellinen alkoholipitoisuus vähintään (til.-%) Vähimmäishappopitoisuus Haihtuvien happojen pitoisuus enintään (mEq/l) Kokonaisrikkidioksidipitoisuus enintään (mg/l)

5. Viininvalmistusmenetelmät

a. Olennaiset viininvalmistusmenetelmät

Viljelykäytäntö

Viiniköynnösten istutustiheys on vähintään 6 500 köynnöstä hehtaaria kohden.

Köynnösrivien välinen etäisyys on enintään 1,50 metriä ja köynnösten välinen etäisyys samalla rivillä 0,90–1,10 metriä.

Viiniköynnökset leikataan niin, että kuhunkin köynnökseen jätetään enintään 14 silmua joko

— kannusversollisella matalaleikkauksella niin, että kuhunkin köynnökseen jätetään enintään viisi kannusversoa, tai

— pitkällä yksin- tai kaksinkertaisella Guyot-leikkauksella.

Köynnökset leikataan ennen silmujen puhkeamista tai vaihetta 5 Eichhornin ja Lorentzin asteikolla.

Leikkaustavasta riippumatta viiniköynnöksiin voidaan jättää 4 ylimääräistä silmua edellyttäen, että 11 tai 12 lehden fenologisessa vaiheessa kyseisenä vuonna hedelmää kantavien oksien määrä on enintään 14.

Erityinen viininvalmistusmenetelmä

Korjatun rypälesadon kaikenlainen lämpökäsittely alle -5 °C:ssa on kiellettyä.

Viinien kokonaisalkoholipitoisuus saa olla väkevöinnin jälkeen enintään 12 tilavuusprosenttia.

Hieno sakka erotetaan viinistä viimeistään 31. heinäkuuta sadonkorjuuta seuraavana vuonna. Edellä esitettyjen määräysten lisäksi viininvalmistusmenetelmien on oltava yhteisön tasolla sekä maaseutua ja kalastusta koskevassa Ranskan laissa (Code rural et de la pêche maritime) asetettujen velvoitteiden mukaisia.

b. Enimmäistuotokset

83 hl/ha

6. Rajattu maantieteellinen alue

Kaikki tuotantovaiheet on toteutettava tuotteiden alkuperää ja laatua valvovan kansallisen laitoksen (INAO) toimivaltaisen komitean 15. kesäkuuta 2017 pidetyssä kokouksessa vahvistamalla maantieteellisellä alueella. Siitä päivästä alkaen, kun toimivaltainen komitea hyväksyi tämän tuote-eritelmän, maantieteellinen alue käsittää seuraavat kunnat tai kuntien osat (vuoden 2018 virallinen geokoodi):

— Loire-Atlantiquen departementti: Aigrefeuille-sur-Maine, Ancenis, Basse-Goulaine, Le Bignon, La Boissière-du-Doré, Bouaye, Brains, Carquefou, Le Cellier, La Chapelle-Heulin, Château-Thébaud, La Chevrolière, Clisson, Corcoué-sur-Logne, Couffé, Divatte-sur-Loire, Geneston, Gétigné (osittain), Gorges, La Haie-Fouassière, Haute-Goulaine, Le Landreau, Legé (osittain), Ligné (osittain), La Limouzinière, Le Loroux Bottereau, Maisdon-sur-Sèvre, Mauves-sur-Loire, Monnières, Montbert, Mouzillon, Oudon, Le Pallet, La Planche, Pont-Saint-Martin, Port-SaintPère, La Regrippière, La Remaudière, Remouillé, Saint-Aignan-Grandlieu, Saint-Colomban, Sainte-Pazanne, Saint-Fiacre-sur-Maine, Saint-Géréon, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Philbert-de-Grand-Lieu, Les Sorinières, Thouaré-sur-Loire, Vair-surLoire, Vallet, Vertou, Vieillevigne (osittain) ja Bourgneuf-en-Retzin (osittain) kunnassa ainoastaan Villeneuve-en-Retz.

— Maine-et-Loiren departementti: (La Chapelle-Saint-Florentin ja Saint-Florent-leVieil’n kunnissa ainoastaan) Mauges-sur-Loire, (Bouzillén, Champtoceaux’n, Drainin, Landemontin, Lirén ja La Varennen kunnissa ainoastaan) Orée d’Anjou, (Saint Crespin-sur-Moinen ja Tillièresin kunnissa ainoastaan) Sèvremoine.

— Vendéen departementti: Cugand (osittain), Rocheservière, Saint-Hilaire-de-Loulay (osittain), Saint-Philbert-de-Bouaine.

7. Pääasiallinen rypälelajike / pääasialliset rypälelajikkeet

Melon B

8. Yhteyden/yhteyksien kuvaus

Yhteyden kannalta merkitykselliset luontoon liittyvät tekijät

Maantieteellisen alueen maisemassa vaihtelevat rinteiden viinitarhat ja laaksojen pensaiset niityt, joiden kauneimpia kohtia korostavat vanhat myllyt ja ylimystön ja porvariston Nantesin esikaupunkialueelle 1700-luvulla rakentamat loma-asunnot (folies nantaises). Viininviljelylohkot on istutettu pääasiassa etelässä Loire-, Sèvre- ja Mainejokien, Goulainen suoalueen, Grandlieujärven ja niistä alkavien sivujokien ja idässä Nantesin kaupungin muodostamille rinteille. Lähellä Atlantin rannikkoa maantieteellinen alue kiinnittyy samanaikaisesti historiansa puolesta Bretagneen ja maantieteellisen sijaintinsa puolesta Val de Loireen. Alue levittäytyy Loire-Atlantiquen, Maine-et-Loiren ja Vendéen departementtien 81 kunnan alueelle.

Maantieteellisellä alueella vallitsee valtameri-ilmasto. Sille on ominaista lämpötilan vähäinen vuotuinen vaihtelu, joka johtuu merkittävien vesimassojen (valtameri, Loiren suistoalue, Grandlieujärvi, Goulainen suoalue) läheisyydestä. Talvella lämpötila on lauhkea ja kesät ovat viileitä, ja tuuletuksesta pitävät huolen merituulet. Viiniköynnösten kasvukauden aikana sademäärät ovat vähäiset, joten alue saa paljon auringon valoa. Tosin syksyisin suuret vuorovesivaihtelut tuovat joskus mukanaan voimakkaita rankkasateita.

Maantieteellisen alueen geologia on monimuotoinen. Prekambriajalla ja paleotsooisella kaudella vuorijononmuodostus on johtanut syväkivilajien (graniitti, gabro) ja metamorfisten kivilajien (gneissi, kiilleluiske, eklogiitti, amfipoliitti) muodostumiseen. Tämän pohjan peittää paikallisesti tertiääriset sedimentit (savi, kivinen hiekka). Eoliset hiesukerrostumat ovat peittäneet alueen kvartäärikaudella, mutta eroosio on syönyt kerrostumia. Monimuotoisesta geologiasta huolimatta näiden muodostumien päälle kehittyneet maaperät ovat useimmiten tervettä ruskomaata, hiekkaisia tai erittäin kivisiä. Viinirypäleet kerätään ainoastaan viljelyalueen niiden viljelylohkojen rinteiltä, joiden maisema on avara. Alueelle on pääasiassa tai perinteisesti istutettu viiniköynnöksiä, ja lohkojen maaperä on suodattavaa, lämpiää hyvin, pidättää hyvin vähäistä vettä, ja sen kemiallinen hedelmällisyys on kohtalaista.

Yhteyden kannalta merkitykselliset inhimilliset tekijät

Suojatun alkuperänimityksen ”Muscadet” viinialueen perintö on peräisin ajanlaskumme ensimmäisiltä vuosisadoilta. Loiren suistossa sijaitseva valtamerisatama Nantes osoittautui hyvin varhain tärkeäksi solmukohdaksi, kun viiniä vietiin Britanniaan ja Pohjois-Eurooppaan. Viinien kasvavasta maineesta on useita kirjoituksia keskiajalta. Asteittain, etenkin hollantilaisten kaupankäynnin myötä, Nantesin alueen viinialue erikoistui valkoviinien ja väkevien alkoholijuomien tuotantoon. Viinintarhojen toimintaa rohkaistiin verotuksella, ja Bretagnen viineistä kannettu vero oli puolet Loiren yläjuoksulla valmistettujen viinien verosta.

Viinialueen identiteetti muotoutui todella Melon V ‐lajikkeen kehittyessä. Ensimmäiset kirjalliset todisteet tämän Muscadet-nimellä kutsutun burgundilaisen kasvin istutuksista ovat peräisin 1600-luvulta. Vuoden 1709 ankara talvi tuhosi suuren osan Nantesin alueen viinitarhoista, ja sen jälkeen alueen parhaille viljelypaikoille istutettiin ensisijaisesti hallaa paremmin kestävää Melon V ‐lajiketta. Vuoden 1793 vastavallankumoussodat, joiden aikana viinitarhat tuhoutuivat, ja vuonna 1884 alkanut viinikirvaepidemia lykkäsivät lajikkeen todellista tulemista. Viinitarhat elvytettiin varttamalla ja siinä perinteiset paikalliset menetelmät sopeutettiin uusiin menetelmiin (istutus riveihin, Guyot-leikkaus). Siitä lähtien tuotannon ammattitaito on määritetty tarkasti: vain yhden lajikkeen eli Melon V ‐lajikkeen käyttö, tiivis istutustiheys, viiniköynnösten tuotoksen hallinta ja rajoittaminen ja rypäleiden korjuu täysin kypsinä. Oikeudellisen menettelyn avulla 1920-luvulla hyväksytyn määräyksen jälkeen nämä menetelmät vakinaistettiin tunnustamalla tarkistetut alkuperänimitykset ”Muscadet Sèvre et Maine” ja ”Muscadet Coteaux de la Loire” vuonna 1936 ja ”Muscadet” vuonna 1937. Tarkoituksenaan tuottaa entistä runsaampia ja monivivahteisempia viinejä toimijat ottivat käyttöön erityisen viiniyttämistekniikan (”Nantesin menetelmä”), jossa viini pidetään hienon sakkansa päällä ainakin talven yli ilman yhtään astiointia ja joka kehittyi tuottajien tavasta säilyttää yksi tynnyri parhainta sakkansa päällä kypsynyttä viiniään seuraavan kevään perhetapatumia varten.

Tämä kypsytystapa toi viineihin pyöreyttä ja mehevyyttä, sillä se lisäsi erityisesti mannoproteiinien ja muiden hiivan soluseinän hajoamisesta johtuvien yhdisteiden pitoisuutta. Menetelmä perustuu siihen, että viinejä ei manipuloida, että viinejä pidetään tilassa, jossa on hiilidioksidia, ja että viinien hapettuminen ja haihtuvien yhdisteiden purkautuminen estetään. Menetelmän vuoksi viineihin alkoholikäymisen aikana muodostuneet aromit säilyvät kevääseen asti ja sitä pidemmälle. Perinteistä ilmaisua ”sakan päällä” (sur lie) koskeva määräys on määritetty vuonna 1977 ja sitä on sovellettu vuodesta 1994 lähtien siten, että viini pullotetaan itse viinikellareissa. Näin rajoitetaan viinin astiointia ja juoksuttamista. Vuonna 2009 tarkistetun alkuperänimityksen ”Muscadet” viinialue oli hieman reilut 11 300 hehtaaria ja sillä toimi noin 840 tuottajaa. Viiniyttäminen tapahtuu pääasiassa erityisissä kellareissa, rypäleiden vastaanotto- ja punnitustiloissa, joiden osuus tuotannosta on noin 25 prosenttia ja osuustoiminnasta melkein 10 prosenttia. Tarkistetun alkuperänimityksen ”Muscadet” saaneet viinit ovat hiilihapottomia valkoviinejä. Viinien aromit ovat herkkiä, useimmiten hedelmäisiä tai kukkaisia. Maut ovat tasapainossa ja yleisesti ottaen raikkaita.

Viinien, jotka ovat saaneet sakan päällä kypsyttämiseen viittaavan maininnan ”sur lie”, maku on niin ikään tasapainoinen ja hieman pyöreämpi. Haistamalla nämä viinit ovat monivivahteisia ja niissä voi olla kaadettaessa pieniä kuplia, jotka ovat jäänteitä alkoholikäymisen aikana muodostuneesta hiilidioksidista. Viinien raikkauden, aromaattisen runsauden ja endogeenisen hiilidioksidin säilyttämiseksi niitä suojellaan kypsytyksen aikana hapettumiselta. Viiniä ei voi säilöä joustaviin säiliöihin, koska viinien hiilidioksidipitoisuus on siihen nähden liian korkea. Tämän vuoksi viini pullotetaan erityisen huolellisesti. ”Loiren alajuoksun maaperä on erinomainen ja ilmasto sitäkin parempi”, kirjoitti Jules Guyot teoksessaan Étude des vignobles de France (nide II, Pariisi, 1876). Maantieteellisellä alueella yhdistyvät todellakin viininviljelylle ihanteellista maaperä ja ilmasto, jotka suosivat valkoisten rypäleiden aromaattisia ominaisuuksia. Karkeajakoinen maaperä varmistaa sen, että viiniköynnöksen kasvukausi käynnistyy varhain, mutta myöskin tasoittaa sen voimakkuutta. Leudot talvet myötävaikuttavat kasvukauden varhaiseen alkuun ja aurinkoiset kesät ja merituulet suojelevat kasveja terveysriskeiltä. Lisäksi maantieteellisen alueen maaperä takaa köynnösten kohtuullisen ja tasaisen vedensaannin ja hyvän kypsymisen: karkeajakoisen maaperän vesivarat ovat vähäiset, joten köynnökset juurtuvat syvemmälle. Kohtuullinen kesälämpötila on ihanteellinen Melon V ‐lajikkeesta valmistettujen viinien raikkauden ja hentojen aromien säilymisen kannalta.

Pitkien viininviljelyperinteiden perijöinä maantieteellisen alueen tuottajat ovat saaneet nauttia tämän ainutlaatuisen ja harvinaisen lajikkeen viljelystä parhaimmilla rinteillä yli kolmen vuosisadan ajan. Tuottajat ovat optimoineet viininvalmistusmenetelmät varmistaakseen terveiden ja kypsien rypäleiden korjuun sekä viinien runsauden ja hapokkuuden välisen herkän tasapainon säilymisen.

Viinit viiniytetään perinteisen paikallisen käytön mukaan ja kypsytetään usein hienon sakan päällä ilman astiointia. Näin käymisen aikana muodostuneet tuoksumolekyylit säilyvät viinissä. Koska maantieteellisen alueen talvilämpötilat ovat leutoja ja suosivat sakan päällä kypsyttämistä, viinit paranevat edelleen kypsytyksen aikana ja ovat seuraavana keväänä maultaan entistäkin runsaampia. Tarkistetun alkuperänimityksen viini, joka on saanut maininnan ”sur lie”, pullotetaan sadonkorjuuta seuraavan vuoden aikana. Näin niiden monivivahteisuus vahvistuu ja niille ominainen raikkaus säilyy. Raikkautta vahvistavat kaadettaessa esiintyvät pienet kuplat, jotka ovat jäänteitä viiniyttämisen aikana muodostuneesta hiilidioksidista. Tämän kypsytysmenetelmän etujen säilyttämiseksi ja hapettumisen estämiseksi toimijat ovat erityisen ammattitaitoisia viinien pullottamisessa, joka tapahtuu itse viinikellareissa. Tämä perinteinen käytäntö minimoi tuotteiden käsittelyn ja on erinomainen viinin herkkien tuoksujen säilymisen kannalta.

Tarkistetun alkuperänimityksen ”Muscadet” saaneista viineistä tuli välttämättömyys jo 1900-luvun puolivälissä Ranskassa, missä niiden spontaani tunnettuus ja markkinaosuus ovat aiheuttaneet sen, että ne ovat tällä hetkellä toisella sijalla valkoviinien luokassa. Vienti on alkanut kehittyä uudelleen 1980-luvulta lähtien ja on lähes 40 prosenttia kaupan pidetyistä määristä. Matkailulla on suuri merkitys tässä menestyksessä, sillä alue sijaitsee rannikolla ja viinit on yhdistetty mereneläviin ja kalaan. Tuotantoalaltaan tämä viinialue oli vuonna 2010 yksi maailman suurimmista valkoviinin viinialueista, joille on istutettu vain yhtä lajiketta.

9. Olennaiset lisäedellytykset (pakkaaminen, merkinnät, muut vaatimukset)

Välittömässä läheisyydessä sijaitseva alue

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Viiniyttämistä sekä viinin kypsyttämistä koskevan poikkeuksen mukaisesti maininnan ”sur lie” saaneiden viinien viiniyttäminen, kypsyttäminen ja pullottaminen tapahtuu välittömässä läheisyydessä sijaitsevalla alueella, joka koostuu seuraavista kunnista tai kuntien osista (vuonna 2018 voimassa ollut virallinen geokoodi):

— Loire-Atlantiquen departementti: La Bernerie-en-Retz, Bouguenais, Boussay, Chaumes-en-Retz, Chauvé, Cheix-en-Retz, Frossay, Gétigné (osittain), Legé (osittain), Ligné (osittain), (La Chapelle-Saint-Sauveurin ja Varadesin kunnissa ainoastaan) Loireauxence, Machecoul-Saint-Même, La Marne, Mésanger, Montrelais, Les Moutiers-en-Retz, Paulx, Le Pellerin, Pornic, Rezé, Rouans, Saint-Étienne-de-Mer-Morte, Saint-Hilaire-de-Chaléons, Saint-Père-en-Retz, Saint-Viaud, Touvois, Vieillevigne (osittain), (Bourgneuf-en-Retzin [osittain] ja Fresnay-en-Retzin kunnissa ainoastaan) Villeneuve-en-Retz, Vue.

— Maine-et-Loiren departementti: (Beaupréaun ja Gestén kunnissa ainoastaan) Beaupréau-en-Mauges, (Fresne-sur-Loiren kunnassa ainoastaan) Ingrandes-Le Fresne sur Loire, (Marillais’n kunnassa ainoastaan) Mauges-sur-Loire, (La Boissière-sur-Evren, La Chaussairen, Le FiefSauvin, Le Fuilet’n, Montrevault’n, Le Puiset-Dorén, Saint-Pierre-Montlimartin ja Saint-Rémy-en-Maugesin kunnissa ainoastaan) Montrevault-sur-Èvre, (Saint-Christophe-la-Couperien, Saint-Laurent-des-Autelsin ja Saint-Sauveur-de-Landemontin kunnissa ainoastaan) Orée d’Anjou, (Montfaucon-Montignén ja Saint-Germain-sur-Moinen kunnissa ainoastaan) Sèvremoine.

— Vendéen departementti: Cugand (osittain), Montaigu, Saint-Étienne-du-Bois, Saint-Hilaire-de-Loulay (osittain).

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Maininnan ”sur lie” saaneiden viinien pullottaminen tapahtuu rajatulla alueella.

Jotta voidaan säilyttää viiniyttämis- ja kypsyttämismenetelmien tuomat ominaisuudet, joita ovat etenkin raikkaus, monivivahteiset aromit (joista osa tulee esille pullottamisen jälkeen) ja endogeenisesta hiilidioksidipitoisuudesta johtuvat kaadettaessa esiintyvät pienet kuplat, ja rajoittaa viinien juoksuttamista, maininnan ”sur lie” saavat viinit on pullotettava viinikellareissa sadonkorjuuta seuraavana vuonna 1. maaliskuuta ja 30. marraskuuta välisenä aikana.

Tämä erityinen kypsytystapa tuo viineihin pyöreyttä ja mehevyyttä, sillä se lisää erityisesti mannoproteiinien ja muiden hiivan soluseinän hajoamisesta johtuvien yhdisteiden pitoisuutta. Menetelmä perustuu siihen, että viinejä ei manipuloida, että viinejä pidetään tilassa, jossa on hiilidioksidia, ja että viinien hapettuminen ja haihtuvien yhdisteiden purkautuminen estetään.

Toimijat ovat kehittäneet erityisen viinien pullottamistaidon estääkseen viinien hapettumisen sammioissa ja voidakseen pullottaa viinin niin, että sen tuoksut vapautuvat mahdollisimman pitkään ja viinien monivivahteisuus vahvistuu.

Viiniä ei voi säilöä joustaviin säiliöihin, koska viinien hiilidioksidipitoisuus on siihen nähden liian korkea. Tämän vuoksi viini pullotetaan erityisen huolellisesti.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Tarkistettuun alkuperänimitykseen voidaan lisätä maininta ”sur lie” niiden viinien osalta, jotka vastaavat tuote-eritelmän tätä mainintaa koskevia tuotantoedellytyksiä.

Tarkistettuun alkuperänimitykseen voidaan lisätä maininta ”primeur” tai ”nouveau” niiden viinien osalta, jotka vastaavat tuote-eritelmän tätä mainintaa koskevia tuotantoedellytyksiä.

Maantieteellisen nimityksen käyttöä koskevan tuote-eritelmän sääntöjen mukaan tarkistettuun alkuperänimitykseen voidaan lisätä maantieteellinen nimitys ”Val de Loire”.

Maininnat ”sur lie”, ”primeur” tai ”nouveau” ja maantieteellisen nimitys ”Val de Loire” voidaan kirjoittaa kirjaimin, jotka ovat korkeudeltaan ja leveydeltään tai paksuudeltaan enintään yhtä suuria kuin ne kirjaimet, joilla tarkistettu alkuperänimitys kirjoitetaan.

Viineissä, jotka saavat maininnan ”sur lie”, ”primeur” tai ”nouveau”, on oltava merkintä satovuodesta.

Linkki eritelmään

https://info.agriculture.gouv.fr/gedei/site/bo-agri/document_administratif-700bfc77-91e7-46a4-9d50-0617becbef1f

(1) EUVL L 9, 11.1.2019, s. 2.